মাইকেল কর্নেলিস উড
মাইকেল কর্নেলিস উড (ইংরেজি: Michael Woud; জন্ম: ১৬ জানুয়ারি ১৯৯৯; মাইকেল উড নামে সুপরিচিত) হলেন একজন নিউজিল্যান্ডীয় পেশাদার ফুটবল খেলোয়াড়। তিনি বর্তমানে নেদারল্যান্ডস পেশাদার ফুটবল লীগের দ্বিতীয় স্তর এরস্টে ডিভিজির ক্লাব আলমেরে সিটি এবং নিউজিল্যান্ড জাতীয় দলের হয়ে গোলরক্ষক হিসেবে খেলেন। ২০১৫ সালে, উড নিউজিল্যান্ড অনূর্ধ্ব-১৭ দলের হয়ে নিউজিল্যান্ডের বয়সভিত্তিক পর্যায়ে অভিষেক করেছিলেন। তিনি ২০১৮ সালে নিউজিল্যান্ডের হয়ে আন্তর্জাতিক পর্যায়ে অভিষেক করেছেন; নিউজিল্যান্ডের জার্সি গায়ে তিনি এপর্যন্ত ২ ম্যাচে অংশগ্রহণ করেছেন। ব্যক্তিগতভাবে, উড বেশ কিছু পুরস্কার জয়লাভ করেছেন, যার মধ্যে ২০১৬ ওএফসি অনূর্ধ্ব-২০ চ্যাম্পিয়নশিপের গোল্ডেন গ্লাভস জয় অন্যতম। দলগতভাবে, উড এপর্যন্ত ২টি শিরোপা জয়লাভ করেছেন, যার উভয়ই নিউজিল্যান্ডের বয়সভিত্তিক দলের হয়ে জয়লাভ করেছেন।